KIRJALLINEN KYSYMYS E-1860/02 esittäjä(t): Bart Staes (Verts/ALE) komissiolle. Tiedotuskampanja unionin laajentumisesta.



Virallinen lehti nro 192 E , 14/08/2003 s. 0027 - 0027



KIRJALLINEN KYSYMYS E-1860/02 esittäjä(t): Bart Staes (Verts/ALE) komissiolle (28. kesäkuuta 2002) Aihe: Tiedotuskampanja unionin laajentumisesta Komissio totesi 29. toukokuuta 2002, esitellessään mielipidetiedustelua, joka koski kansalaisten tietoja ja näkemyksiä unionin laajentumisesta, että laajalle tiedotuskampanjalle laajentumisesta varatusta 150 miljoonan euron budjetista ei oltu vielä käytetty juuri lainkaan varoja, huolimatta siitä, että aiempi, vastaavanlainen tiedustelu oli osoittanut laajentumista koskevan tietämyksen ja kiinnostuksen olevan keskimäärin hyvin alhaisella tasolla. Voiko komissio kertoa, miksi se on odottanut näin kauan, ennen kuin se aloitti tiedotuskampanjan laajentumisesta, vaikka se tiesi, että keskiverto EU-kansalainen ei tiennyt tästä aiheesta juuri mitään eikä ollut siitä edes kovin kiinnostunut? Miten ja milloin komissio aikoo nyt käynnistää tiedotuskampanjan? Günter Verheugenin komission puolesta antama vastaus (2. elokuuta 2002) Parlamentin jäsen on oikeassa nostaessaan esiin ongelman, joka liittyy jäsenvaltioiden kansalaisten tietämykseen unionin tulevasta laajentumisesta. Parlamentin jäsenen tarkoittama, 29. toukokuuta 2002 julkaistu tutkimus osoitti erityisesti, että ehdokasmaista sinänsä ei tiedetty kovin paljoa, mutta että kiinnostusta oppia lisää tulevaisuuden jäsenvaltioista kyllä löytyi. Kuten komission Eurooppa-neuvostolle Sevillassa esittelemästä asiakirjasta käy ilmi, suuri vastuu unionin kansalaisille tiedottamisesta kuuluu ehdokasmaille ja jäsenvaltioille itselleen. Näin ollen jäsenvaltioissa sijaitsevien parlamentin tiedotustoimistojen kanssa harjoitetun yhteistyön lisäksi komissio pitää erittäin tärkeänä yhteistyötä kyseisten maiden hallitusten kanssa. Komissio alkoi noudattaa laajentumista koskevaa viestintästrategiaansa toukokuussa 2000, jolloin strategialle varattiin vuoteen 2006 asti 150 miljoonaa euroa käytettäväksi nykyisissä ja tulevissa jäsenvaltioissa. Vaikka vuonna 2001 kansalaistiedotuksen painopisteenä olikin euroon siirtyminen, jäsenvaltioissa toteutettiin kuitenkin monenlaisia laajentumiseen liittyviä tiedotushankkeita. Lisätietoja näistä on raportissa Explaining Enlargement, joka annettiin toimielinten yhteiselle tiedotustyöryhmälle maaliskuussa 2002, kuten laajentumisesta vastaava komission jäsen oli parlamentille marraskuussa 2001 luvannut. Kyseinen asiakirja ja lisätietoa viestintästrategian toteuttamisesta löytyy komission Internet-sivuilta osoitteesta http://www.europa.eu.int/comm/enlargement/communication/index.htm. Parlamentin jäsen antaa ymmärtää, ettei viestintästrategian tukemiseen vielä olisi suunnattu lainkaan varoja. Tämä ei pidä paikkaansa. Itse asiassa kesäkuuhun 2002 mennejssä viestintästrategian toteuttamiseen on varattu vuoden 2000, 2001 ja 2002 budjeteista 59,9 miljoonaa euroa seuraavasti: - budjettikohdasta PHARE, B7-030A, 29,4 miljoonaa euroa; - budjettikohdasta PRINCE, B3-0306/306A, 28,1 miljoonaa euroa; - budjettikohdasta B7-410A (Turkki), 1,6 miljoonaa euroa; - budjettikohdista B7-0040/1 (Kypros ja Malta), 0,8 miljoonaa euroa.